Ina funcziunaria politica tras e tras 
Mintga partida dovra in secretari – la pcd grischuna ha Patricia Giger-Capeder

Da Claudia Cadruvi/ANR

Patricia Giger-Capeder para da viver per «la partida». Gia ses bab politisava en Surselva. Ses um è er gia s’engaschà en campagnas electoralas. Il figl è stà president da la pcd giuvna. Ed ella sezza è dapi otg onns secretaria da la partida grischuna.
Entrada è ella avant trenta onns, immediat suenter che las dunnas han obtegnì il dretg da votar. Curt sisur ha ella cumenzà a far politica activa. Betg dispit sin la tribuna politica. Plitost davos ils sumbrivals. Ella è p. ex. stada en la suprastanza chantunala, en quella da Cuira ed en la suprastanza da las dunnas da la pcd svizra.

Famiglia pcd
«La partida è dapertut en nossa chasa», remartga il figl dals Giger’s mintgatant. La mamma ha drizzà en il biro en l’abitaziun. Ils Giger’s abiteschan en il Titthof a Cuira. Ma avant las elecziuns èn las plunas da brevs rasadas ora en l’entira abitaziun. «Lura hai en stiva ed en mintga stanza urden e stgatlas da la pcd», conceda la secretaria che stampa e spedescha tut sezza.
Giun tschaler sa chatta l’archiv. L’um savilia mintgatant, sch’el turnia si da tschaler cun ina buttiglia vin e saja puspè bunamain ì en venter sur las stgatlas. Ma las reclamaziuns dals dus umens na paran betg d’esser uschè nauschas. Sch’i va sin il piter pis sa gidan omadus cun la mamma. «L’um ed il figl han bleras notgs pachetà brevs cun mai.» Il job è dotà sin 40 pertschient. «Avant las elecziuns lavur jau tschient per tschient», di Patrizia Giger. Temps d’avertura n’enconuscha la secretaria dal reminent betg.
Ils commembers da partida pon telefonar cur ch’els vulan. Giger è adina pronta da dar resposta, da nudar giavischs u da tschertgar dabot in numer da telefon.

Dir a Cuira
Creschida si è Patricia Capeder a Sevgein. Cura ch’ella ha gì diesch onns è la famiglia sa chasada a Cuira. Patricia na pledava nagut tudestg. I saja stà dir l’entschatta sco Sursilvana en la chapitala. «Sche ti eras dal ‘romanisch Kongo’ vegnivas ris ora davent da la damaun fin la saira.» Suenter dus onns ha ella pudì ir en il Constantineum, la scola catolica, nua ch’i deva scolaras da tuttas naziuns. Là faschevan persuenter las mungias «urden». «Nus dastgavan vegnir cun chautschas mo sch’i aveva dà in grond tatsch naiv.» En scola stuevan las «externas da chautschas» immediat ir a sa stgamiar giun tschaler e trair en rassa. E paupra sche la rassa na curclava betg il schanugl.

«Ti fissas ida tar ils sanesters»
Suenter il «Consti» ha Giger lavurà tar il chantun. L’emprim sco chanzlista tar la polizia d’esters, pli tard tar l’AVS. Cun 28 onns è ella maridada.
La schientscha politica da Giger è sa mussada ils onns ch’il dretg da votar per dunnas è vegnì. Da quel temp candidavi in sanester per la regenza. «Nus eran ina clica tar l’AVS che steva en per quest candidat», raquinta Giger. Perquai di l’um da Patricia mintgatant per spass: «Sch’jau na fiss betg stà, fissas ti ida tar ils socialists.»
Ch’ella haja ina avaina sociala na snega ella betg. «Nossa partida dovra questa avaina. Uschiglio n’essan nus betg la partida dal center.» La pcd haja fatg in grond svilup ils ultims decennis en quel reguard. Tuttina remartga Giger: «Sch’ins è in zichel per il social u per chaussas da femnas, vesa inqualin da noss commembers gia il fazielet cotschen.» Pertutgant tematicas da dunnas è Giger s’engaschada per l’assicuranza da maternitad, per l’interrupziun senza chasti e per ina quota da dunnas en la pcd.

Tip administrativ
In temp è Giger stada suppleanta en il cussegl grond, intgins onns ha ella politisà sin palancau politic a Cuira. Las lavurs administrativas plaschan dentant meglier ad ella.
Tuttina èsi la finala stà ina surpraisa ch’ins ha proponì ella sco secretaria. Da quella sesida sa regorda ella bain. La suprastanza tschertgava in nov secretari. I stueva esser insatgi ch’enconuscheva bain ils singuls politichers. Tuttenina haja Dumeni Columberg ditg: «Daco ir lunsch ad tschertgar? Nus avain gea qua ina persuna ch’enconuscha tut.» Columberg haja mussà sin ella. «Jau sun bunamain dada giu da la sutga.»
E l’emprima reacziun da ses um a chasa saja stada: «Na, quai fas ti betg.» L’auter di la segunda: «Quai fiss forsa gnanca uschè mal.»

In chanaster plain
Pauc pli tard ha Giger survegnì in chanaster plain actas. Ils emprims mais ha la secretaria gì l’incumbensa dad installar in secretariat modern sco quai ch’i dovra ozendi.
Notgs en e notgs or ha ella ordinà adressas en il computer. Oz cloma ella giu entaifer paucas secundas glistas da las partidas cirquitalas, localas, da presidents, da politichers da l’executiva euv. Gia avant esser secretaria enconuscheva ella ina massa glieud da la pcd. Ed oz – ditg senza malart – enconuscha ella mintga cua.